P9_TA(2020)0256

Противопоставяне на акт за изпълнение: Максимално допустими количества акриламид в някои храни за кърмачета и малки деца

Резолюция на Европейския парламент от 8 октомври 2020 г. относно проекта на регламент на Комисията за изменение на Регламент (ЕО) № 1881/2006 по отношение на максимално допустимите количества акриламид в някои храни за кърмачета и малки деца (D067815/03 — 2020/2735(RPS))

(2021/C 395/04)

Европейският парламент,

— като взе предвид проекта на регламент на Комисията за изменение на Регламент (ЕО) № 1881/2006 по отношение на максимално допустимите количества акриламид в някои храни за кърмачета и малки деца (D067815/03,

— като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,

— като взе предвид Регламент (ЕС) 2017/2158 на Комисията от 20 ноември 2017 г. за установяване на мерки за смекчаване на последиците и референтни нива за намаляване на наличието на акриламид в хранителните продукти (2),

— като взе предвид научното становище относно акриламид в храните, прието от Експертната група по замърсителите в хранителната верига (Експертната група CONTAM) на Европейския орган за безопасност на храните (ЕОБХ) на 30 април 2015 г. и публикувано на 4 юни 2015 г. (3),

— като взе предвид член 5а, параграф 3, буква б) от Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (4),

— като взе предвид член 112, параграфи 2 и 3, и член 112, параграф 4, буква в) от своя Правилник за дейността,

— като взе предвид предложението за резолюция на комисията по околна среда, обществено здраве и безопасност на храните,

Общи разпоредби

А. като има предвид, че акриламидът е химично съединение, съдържащо се в храната, което се образува от естествено съществуващите вещества свободен аспарагин и захари по време на високотемпературна обработка, като пържене и печене;

Б. като има предвид, че потребителите се излагат на въздействието на акриламид чрез промишлено произведена храна, като например чипс, хляб, бисквити и кафе, но също така и от домашното готвене, например при препичане на хляб или пържене на картофи;

В. като има предвид, че кърмачетата, малките деца и други деца са най-изложената на опасност възрастова група с оглед на по-ниското си телесно тегло и следователно са особено уязвими; като има предвид, че е известно, че децата имат по-бърз метаболизъм поради по-голямото съотношение черен дроб/телесно тегло, което увеличава вероятността при децата да се образува по-бързо глицидамид (метаболитът на акриламид, който се образува чрез биотрансформация), което увеличава възможността за токсичност на акриламид при децата (5);

Съображения във връзка с безопасността

Г. като има предвид, че съгласно одобрената от Съюза хармонизирана класификация и етикетиране (CLP00) акриламидът е токсичен при поглъщане, може да причини генетични дефекти, може да причини рак, причинява увреждане на органите чрез продължителна или многократна експозиция, вреден е при контакт с кожата, причинява сериозно дразнене на очите, вреден е при вдишване, предполага се, че уврежда оплодителната способност, предизвиква дразнене на кожата и може да предизвика алергична кожна реакция; като има предвид освен това, че класификацията, предоставена от дружествата на Европейската агенция по химикали (ECHA) в регистрациите по REACH, показва, че се предполага, че това вещество уврежда оплодителната способност или плода (6);

Д. като има предвид, че освен това в някои области на мозъка, свързани с паметта, ученето и когнитивните функции, се наблюдава дегенериране на периферните нерви и на нервните окончания (7);

Е. като има предвид, че научното становище на Експертната група CONTAM от 30 април 2015 г. относно акриламида в хранителните продукти (8) установи въз основа на всички налични данни четири възможни критични крайни точки за токсичността на акриламид, т.е. невротоксичност, въздействие върху репродукцията при мъжете, токсичност за развиващия се организъм и канцерогенност; като има предвид, че Експертната група CONTAM също така отбеляза, че акриламидът е мутаген за зародишните клетки и че понастоящем не съществуват установени процедури за оценка на риска, като се използва тази крайна точка; като има предвид, че по-специално Експертната група CONTAM потвърди предходните оценки, според които акриламидът в хранителните продукти потенциално повишава риска от развиване на рак при потребителите от всички възрастови групи.

Ж. като има предвид, че токсичността на акриламида беше призната още през 2002 г. в съвместен доклад на ФАО и СЗО (9); като има предвид, че акриламидът е класифициран като „вероятен канцероген за човека“ от Международната агенция за изследване на рака (IARC) (10), като „вещество, за което се очаква в рамките на разумното да бъде канцероген за човека“ от Националната програма на САЩ за токсикология (NTP) (11) и като „вероятен канцероген за човека“ от Агенцията на САЩ за опазване на околната среда (EPA) (12);

З. като има предвид, че свойствата на акриламида, нарушаващи функциите на ендокринната система, са обсъдени в няколко научни изследвания (13) и спешно се нуждаят от проучване;

Принцип на предпазните мерки

И. като има предвид, че член 191, параграф 2 от Договора за функционирането на Европейския съюз (ДФЕС) определя принципа на предпазните мерки като един от основните принципи на Съюза;

Й. като има предвид, че съгласно член 168, параграф 1 от ДФЕС „[п]ри разработването и изпълнението на всички политики и дейности на Съюза се осигурява високо равнище на закрила на човешкото здраве“;

Специфични правни изисквания

К. като има предвид, че член 2, параграфи 1 и 2 от Регламент (ЕИО) № 315/93 предвиждат, че на пазара не се пускат храни, съдържащи замърсител в количество, което е неприемливо от гледна точка на общественото здраве, и по-специално на токсикологично ниво, и че нивата на замърсителите се поддържат възможно най-ниски, като се следват добрите практики на всички етапи от производството на храни;

Л. като има предвид, че Регламент (ЕС) 2017/2158 изисква от стопанските субекти в хранителната промишленост да прилагат мерки за смекчаване на последиците и да извършват определени дейности за намаляване на нивата на акриламид в определени храни, за да се гарантира, че нивата на акриламид в техните продукти остават под „референтните нива“, които се използват за проверка на ефективността на мерките за смекчаване на последиците чрез вземане на проби и анализ;

М. като има предвид, че референтните нива, определени в Регламент (ЕС) 2017/2158, се прилагат от април 2018 г. и Комисията да ги преглежда на всеки три години, като първият път е в срок от три години след влизането в сила на посочения регламент, с цел да се определят по-ниски нива (14);

Н. като има предвид, че липсват референтни нива за няколко категории продукти, като например зеленчуков чипс, крокети или оризови крекери, за някои от които е доказано, че съдържат високи нива на акриламид; като има предвид, че Препоръка (ЕС) 2019/1888 на Комисията (15) определя неизчерпателен списък на категориите храни, които следва да бъдат подложени на мониторинг за наличието на акриламид;

О. като има предвид, че в съответствие с член 2, параграф 3 от Регламент (ЕИО) № 315/93 Комисията може при необходимост да определи пределно допустимо количество за определени замърсители с цел опазване на общественото здраве; като има предвид, че все още не е определено пределно допустимо количество за акриламид в храните; като има предвид, че в съображение 15 от Регламент (ЕС) 2017/2158 се посочва, че в допълнение към мерките за смекчаване на последиците следва да се обмисли определянето на максимални нива на акриламид в хранителни продукти;

Проектът на регламент на Комисията

П. като има предвид, че проектът на регламент на Комисията признава значението на това нивата на акриламид в храните да бъдат толкова ниски, колкото е разумно достижимо;

Р. като има предвид, че проектът на регламент на Комисията предлага да се определят максимално допустими количества само за две много специфични категории храни, а именно за „бисквити и сухари за кърмачета и малки деца“ (150 μg/kg, което съответства на настоящото референтно ниво) и за „детски храни, преработени храни на зърнена основа за кърмачета и малки деца с изключение на бисквити и сухари“ (50 μg/kg, което е дори с 10 μg/kg по-високо от сегашното референтно ниво от 40 μg/kg);

С. като има предвид, че данните за наличието на веществото, на които Комисията е основала своя проект на регламент, произтичат от периода 2015 — 2018 г.; като има предвид, че за да може Регламент (ЕС) 2017/2158 да окаже въздействие върху нивата на акриламид в хранителните продукти, разумно може да се очаква, че производителите на храни са достигнали поне досега референтната стойност, установена преди три години;

Състояние на пазара и оценка на проекта на регламент на Комисията

Т. като има предвид, че изследванията, проведени през есента на 2018 г. от десет организации на потребителите в цяла Европа (16), показват, че редица продукти, които не попадат в двете категории, уредени в проекта на регламент на Комисията, като например бисквити и вафлени кори, често се консумират от деца на възраст под три години; и някои от тези продукти очевидно се предлагат на пазара на деца (т.е. дизайн на опаковката с анимационни символи, които привличат децата); като има предвид, че подобна ситуация може да се очаква за продукти като крекери или зърнени закуски;

У. като има предвид, че референтното ниво за „бисквити и вафлени кори“ (350 μg/kg) и референтното ниво за „бисквити и сухари за кърмачета и малки деца“ (150 μg/kg) се различават значително, без родителите да бъдат информирани за разликата по отношение на търсеното максимално съдържание на акриламид;

Ф. като има предвид, че също така беше установено, че за бисквитите и вафлените кори една трета от изпитваните продукти са били на референтното ниво или над него, а от бисквитите и вафлите, идентифицирани като „често консумирани от деца на възраст под три години“, близо две трети не биха надхвърлили референтното ниво, определено за категорията „бисквити и сухари за кърмачета и малки деца“;

Х. като има предвид, че е безспорно, че наличието на акриламид в храните може да бъде сведено до минимум чрез прилагане на подходящи мерки за смекчаване на последиците (17); като има предвид, че за всички категории храни е доказано, че е възможно да се произвеждат продукти с ниско съдържание на акриламид (18);

Ц. като има предвид, че по отношение на проекта на регламент на Комисията както данните от проучванията на потребителите (19) през 2018 г., така и данните за наличието на веществото, получени от базата данни на ЕОБХ за периода 2015 — 2018 г., показват, че по-ниски нива от предложените 150 μg/kg и 50 μg/kg са били лесно постигнати от много голямо мнозинство от производителите и в двете категории хранителни продукти; като има предвид, че може да се предположи, че почти всички продукти могат да достигнат тези нива днес; като има предвид, че поради това са необходими по-строги нива, за да се създаде стимул за по-нататъшно намаляване;

Ч. като има предвид, че определянето на максимално допустими количества очевидно улеснява прилагането на правилата относно акриламида от страна на държавите членки; като има предвид, че при все това максимално допустимите количества трябва да бъдат определени в съответствие с принципа АЛАРА („толкова ниски, колкото е разумно достижимо“), както е посочено в член 2 от Регламент (ЕИО) № 315/93;

Ш. като има предвид, че в заключение нивата, предложени в проекта на регламент на Комисията, вече лесно се постигат от повечето продукти на пазара и че е доказано, че могат да бъдат постигнати по-ниски нива, без да са необходими големи усилия;

Допълнителни съображения

Щ. като има предвид, че допълнителни научни изследвания биха могли да помогнат да се разберат причините за голямата променливост на нивата на акриламид в рамките на категориите храни и да се набележат стратегии, насочени към свеждане до минимум на образуването на акриламид;

АА. като има предвид, че мониторингът на ефективността на правилата относно акриламида е от решаващо значение; като има предвид, че това означава, че държавите членки трябва да извършват достатъчно ефективни и чести проверки и да събират данни за наличието на акриламид;

АБ. като има предвид, че кампаниите за информиране на обществеността могат да спомогнат за повишаване на осведомеността на потребителите относно продукти с потенциално по-високо съдържание на акриламид и да ги информират как да ограничат експозицията на акриламид при готвене;

1. се противопоставя на приемането на проекта на регламент на Комисията;

2. счита, че проектът на регламент на Комисията е несъвместим с целта и съдържанието на Регламент (ЕИО) № 315/93;

3. счита, че поддържането на високи нива на акриламид в храните може да има неблагоприятно въздействие върху здравето на европейските потребители; поради това счита, че е от изключително значение да се намалят нивата на акриламид в храните;

4. счита, че предложеното максимално допустимо количество за акриламид в категорията храни „детски храни, преработени храни на зърнена основа за кърмачета и малки деца с изключение на бисквити и сухари“ следва да бъде определено под и със сигурност не над настоящото референтно ниво от 40 μg/kg;

5. счита, че предложеното максимално допустимо количество за акриламид в категорията храни „бисквити и сухари за кърмачета и малки деца“ следва да бъде ясно определено под настоящото референтно ниво от 150 μg/kg;

6. отправя искане към Комисията да определи строги максимални нива не само за двете категории продукти, предложени в проекта на регламент на Комисията, но и за други категории продукти, като най-неотложно е определянето на максимални нива за бисквити и сухари, които не попадат в специфичната категория „бисквити и сухари за кърмачета и малки деца“;

7. очаква преразглеждането на референтните нива до април 2021 г. с оглед на тяхното намаляване; настоява референтните нива да отразяват непрекъснатото намаляване на наличието на акриламид в храните и да бъдат ориентирани към изпълнителите с най-добри резултати, за да се стимулират допълнителните усилия от страна на производителите;

8. приветства Препоръка на Комисията (ЕС) 2019/1888 от 7 ноември 2019 г. относно мониторинга за наличието на акриламид в определени храни; настоява да се определят бързо референтни нива (евентуално следвани от максимални нива) за категориите продукти, за които се окаже, че съдържат високи нива на акриламид;

9. отправя искане към Комисията и държавите членки да засилят научните изследвания относно образуването на акриламид в храните с оглед определяне на стратегии, насочени към свеждане до минимум на образуването на акриламид; изисква от Комисията и държавите членки да стимулират научните изследвания относно възможните свойства на акриламид и глицидамид, които нарушават функциите на ендокринната система;

10. призовава държавите членки да увеличат капацитета си за контрол на храните с цел мониторинг на ефективността на правилата относно акриламида и да събират, публикуват и предават на ЕОБХ данни за наличието на акриламид;

11. отправя искане към Комисията и държавите членки да информират обществеността за категориите продукти с потенциално по-високо съдържание на акриламид и за стратегиите за ограничаване на експозицията на акриламид при готвене;

12. отправя искане към Комисията да оттегли своя проект на регламент и да внесе нов проект в комисията;

13. възлага на своя председател да предаде настоящата резолюция съответно на Съвета и на Комисията, както и на правителствата и на парламентите на държавите членки.

(1) ОВ L 37, 13.2.1993 г., стр. 1.

(2) ОВ L 304, 21.11.2017 г., стр. 24.

(3) Бюлетин на ЕОБХ, 2015; 13(6):4104, http://www.efsa.europa.eu/en/efsajournal/pub/4104

(4) ОВ L 184, 17.7.1999 г., стр. 23.

(5) Вж. Erkekoğlu, P., Baydar, T., „Toxicity of acrylamide and evaluation of its exposure in baby foods“ (Токсичност на акриламид и оценка на експозицията му в бебешки храни), Nutrition Research Reviews, том 23, брой 2, декември 2010 г., стр. 323 — 333, https://doi.org/10.1017/S0954422410000211

(6) ECHA, Информационна карта за акриламид, https://echa.europa.eu/de/substance-information/-/substanceinfo/100.001.067?_disssubsinfo_WAR_disssubsinfoportlet_backURL=https%3A%2F%2Fecha.europa.eu%2Fhome%3Fp_p_id%3Ddisssimplesearchhomepage_WAR_disssearchportlet%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-1%26p_p_col_count%3D2%26_disssimplesearchhomepage_WAR_disssearchportlet_sessionCriteriaId%3D. Вж. също ECHA, Резюме на класификацията и етикетирането, https://echa.europa.eu/de/information-on-chemicals/cl-inventory-database/-/discli/details/104230: канцерогенно 1B (предполага се), мутагенно 1B (предполага се), токсично за репродукцията 2 (предполага се), кожна сенсибилизация 1 и СТОО 1 (специфична токсичност за определени органи — засягаща нервната система при повтаряща се експозиция).

(7) Summary and conclusions of the sixty-fourth meeting of the Joint FAO/WHO Expert Committee on Food Additives (JECFA) (Обобщение и заключения от шестдесет и четвъртото заседание на Съвместния експертен комитет към ФАО/СЗО по хранителните добавки (СЕКХД), 8– 17 февруари 2005 г., http://www.fao.org/3/a-at877e.pdf. Вж също Matoso, V., Bargi-Souza, P., Ivanski, F., Romano, M.A., Romano, R.M., „Acrylamide: A review about its toxic effects in the light of Developmental Origin of Health and Disease (DOHaD) concept“ (Акриламид: Преглед на неговото токсично въздействие в контекста на концепцията за развиващия се произход на здравето и болестите (DOHaD), Food Chemistry, 15 юни 2019 г.; 283:422-430, https://pubmed.ncbi.nlm.nih.gov/30722893/

(8) Бюлетин на ЕОБХ, 2015; 13(6):4104, http://www.efsa.europa.eu/en/efsajournal/pub/4104

(9) Доклад на съвместна консултация на ФАО/СЗО, „Health Implications of Acrylamide in Food“ (Последици за здравето в резултат на акриламида в храните), 25– 27 юни 2002 г., https://apps.who.int/iris/bitstream/handle/10665/42563/9241562188.pdf?sequence=1

(10) „IARC Monographs on the Evaluation of Carcinogenic Risks to Humans“ (Монографии на IARC за оценка на канцерогенните рискове за човека), Some Industrial Chemicals, IARC, Лион, Франция, 1994 г., https://publications.iarc.fr/Book-And-Report-Series/Iarc-Monographs-On-The-Identification-Of-Carcinogenic-Hazards-To-Humans/Some-Industrial-Chemicals-1994. Вж. също Zhivagui, M., Ng, A.W.T., Ardin, M., и др., „Experimental and pan-cancer genome analyses reveal widespread contribution of acrylamide exposure to carcinogenesis in humans“ („Експериментални анализи и анализи на панраковия геном разкриват голям принос на експозицията на акриламид за канцерогенеза при хората“), Genome Research, 2019; 29(4):521-531, https://www.iarc.fr/wp-content/uploads/2019/03/pr267_E.pdf

(11) Report on Carcinogens, Acrylamide, National Toxicology Program, Department of Health and Human Services (Доклад относно канцерогените, Акриламид, Национална токсикологична програма, Министерство на здравеопазването и обществените услуги), четиринадесето издание 2016 г., https://ntp.niehs.nih.gov/ntp/roc/content/profiles/acrylamide.pdf

(12) Toxicological review of Acrylamide (CAS No. 79-06-1) (Токсикологичен преглед на акриламида (CAS № 79-06-1), март 2010 г., Агенция на САЩ за опазване на околната среда, Вашингтон DC, https://nepis.epa.gov/Exe/ZyPDF.cgi/P1006QL0.PDF?Dockey=P1006QL0.PDF

(13) Matoso, V., Bargi-Souza, P., Ivanski, F., Roman, M.A., Romana, R.M., „Acrylamide: A review about its toxic effects in the light of Developmental Origin of Health and Disease (DOHaD) concept“ (Акриламид: Преглед на неговото токсично въздействие в контекста на концепцията за развиващия се произход на здравето и болестите (DOHaD), Food Chemistry 283 (2019 г.), стр. 422 — 430, https://www2.unicentro.br/ppgvet/files/2019/11/3-Acrylamide-A-review-about-its-toxic-effects-in-the-light-of-Developmental-Origin-of-Health-and-Disease-DOHaD-concept.pdf?x26325, Kassotis, C.D., и др., „Endocrine-Disrupting Activity of Hydraulic Fracturing Chemicals and Adverse Health Outcomes After Prenatal Exposure in Male Mice“ (Нарушаваща функциите на ендокринната система активност на хидравличното разбиване на химикали и неблагоприятни последици за здравето след пренаталната експозиция при мъжки мишки), Endocrinology, декември 2015 г., 156(12):4458–4473, https://academic.oup.com/endo/article/156/12/4458/2422671, Hamdy, S.M., Bakeer, H.M., Eskander, E.F., Sayed, O.N., „Effect of acrylamide on some hormones and endocrine tissues in male rats“ (Въздействие на акриламид върху някои хормони и ендокринни тъкани при мъжки плъхове), Human & Experimental Toxicology, 2012 г., 31(5):483-91, https://journals.sagepub.com/doi/10.1177/0960327111417267

(14) Член 5 и съображение 11 от Регламент (ЕС) 2017/2158.

(15) Препоръка (ЕС) 2019/1888 на Комисията от 7 ноември 2019 г. относно мониторинга за наличието на акриламид в определени храни (ОВ L 290, 11.11.2019 г., стр. 31).

(16) https://www.beuc.eu/publications/beuc-x-2019-010_more_efforts_needed_to_protect_consumers_from_acrylamide_in_food.pdf

(17) Вж. Регламент (ЕС) 2017/2158.

(18) https://www.beuc.eu/publications/beuc-x-2019-010_more_efforts_needed_to_protect_consumers_from_acrylamide_in_food.pdf

(19) https://www.beuc.eu/publications/beuc-x-2019-010_more_efforts_needed_to_protect_consumers_from_acrylamide_in_food.pdf